ഇന്ത്യ മുഴുവൻ ആഘോഷിച്ച് ആരംഭിച്ച റിലയൻസ് ജിയോയെ പൂർണ്ണമായി വിശ്വസിക്കാൻ കഴിയില്ലെന്ന് ഉപയോക്താക്കൾ . വമ്പൻ ഓഫറുകളുമായെത്തിയ റിലയൻസ് ജിയോ തരംഗമായെങ്കിലും രണ്ടാമത്തെ സിം ആയി മാത്രമാണ് ഉപയോക്താക്കൾ ജിയോ കാണുന്നതെന്നാണ് പുതിയ കണ്ടെത്തൽ . 1000 ഉപയോക്താക്കളിൽ 56 ശതമാനം പേരും ജിയോ സിം സെക്കന്റ് ഓപ്ഷനായാണ് ഉപയോഗിക്കുന്നതെന്ന് കണ്ടെത്തിയിട്ടുള്ളത് . ബാങ്ക് ഓഫ് അമേരിക്ക മെറിൽ ലിഞ്ചാണ് സർവ്വേ നടത്തിയത് . വെറും 24 ശതമാനം ഉപയോക്താക്കൾ മാത്രമാണ് തങ്ങളുടെ പ്രാഥമിക സിം കാർഡായി റിലയൻസ് ജിയോയെ ആശ്രയിക്കുന്നത് . 11 ശതമാനം പേർ മാത്രമാണ് ജിയോ ഇൻഫോകോം പുറത്തിറക്കിയ ജിയോ ഡോങ്കിൾ ഉപയോഗിക്കുന്നവർ . എന്നാൽ റിലയൻസ് ജിയോയുടെ മായിക വലയപ്പെടാൻ ഇഷ്ടപ്പെടാത്ത 9 ശതമാനത്തോളം പേർ ജിയോ ഉപയോഗിക്കാൻ ഇഷ്ടപ്പെടുന്നില്ലെന്നും തുറന്നുപറയുന്നു . ജിയോ സിം പരീക്ഷിക്കാൻ തയ്യാറുള്ള ഉപയോക്തക്കളെ കണ്ടെത്തുന്നതിന് വേണ്ടിയായിരുന്നു ബാങ്ക് ഓഫ് അമേരിക്ക മെറിൽ ലിഞ്ചിന്റെ സർവ്വേ . നിലവിൽ ജിയോ ഉപയോഗിക്കുന്നവരിൽ നല്ലൊരു ശതമാനം പേരും സൌജന്യ ഓഫർ അവസാനിക്കുന്നതോട് കൂടി ജിയോ സിമ്മിനോട് വിടപറയാൻ ആഗ്രഹിക്കുന്നവരാണ് . തങ്ങൾക്ക് അനുയോജ്യമായ ഓഫറുകളും താരിഫ് പ്ലാനുകളും ലഭിക്കുന്നുവെങ്കിൽ മാത്രം ജിയോയിൽ തുടരാൻ ആഗ്രഹിക്കുന്നവരും ഇക്കൂട്ടത്തിലുണ്ട് .